Παρουσίαση του έργου και της προσωπικότητας του Προέδρου της Γερμανίας Frank-Walter Steinmeier, Πανεπιστήμιο Αθηνών, 11.10.2018

*Καθηγητής Γιάννης Ζ. Δρόσος*

**Μόνο το εκφωνηθέν κείμενο είναι αυθεντικό**

Η Γερμανία βρίσκεται στο Πανεπιστήμιό μας ήδη από τις ρίζες του. Το Πανεπιστήμιό μας φέρει το όνομα του πρώτου Κυβερνήτη της χώρας μας, αλλά ιδρύθηκε επί βασιλείας του πρώτου βασιλιά της, του Otho von Wittelsbach της Βαυαρίας, ενός Γερμανού βασιλιά των Ελλήνων, πριν από 181 χρόνια, το 1837. Μπορεί η ροή της ιστορίας να μην θέλησε να ολοκληρώσει την πολιτεία του στην Ελλάδα ο βασιλιάς αυτός ωστόσο ζήτησε να τον παρακολουθήσει η Ελλάδα ακόμη και επέκεινα, και, χρόνια μετά, τάφηκε στο Μόναχο ενδεδυμένος την ελληνική παραδοσιακή φουστανέλα.

Ειδικότερα η Νομική Σχολή, που την τιμά σήμερα ο πρώτος πολίτης της Γερμανίας, έχει από την ίδρυσή της, το 1837, αδιάλειπτες, βαθιές και ουσιαστικές σχέσεις με την γερμανική νομική παιδεία. Ένας μεγάλος αριθμός καθηγητών μας, σχεδόν όλοι οι διδάσκαλοί μας του Αστικού και του Ποινικού Δικαίου διδάχθηκαν νομικά κυρίως στην Γερμανία, ενώ επίσης οι κλάδοι του Συνταγματικού Δικαίου, του Εμπορικού Δικαίου, της Φιλοσοφίας του Δικαίου και άλλοι έχουν υπηρετηθεί από πολλούς καθηγητές που και αυτοί ωρίμασαν νομικά είτε στην είτε και στην Γερμανία. Το ίδιο και χιλιάδες φοιτητές και φοιτήτριές μας. Από τον δέκατο ένατο αιώνα μέχρι και σήμερα, τον εικοστό πρώτο. Το δίκαιο και η νομική επιστήμη της Γερμανίας ήταν πάντοτε ένα θεμελιώδες σημείο αναφοράς στην ελληνική νομική επιστήμη, στην οποία πάντως αντανακλάται και η νομική θεωρία άλλων σπουδαίων ευρωπαϊκών νομικών πολιτισμών, όπως ιδίως της Γαλλίας. Τα νομικά μας είναι κατ΄ εξοχήν ευρωπαϊκά νομικά, αλλά με ιδιαίτερα έντονες καταβολές στα νομικά της Γερμανίας.

Τιμώντας λοιπόν τον πρώτο πολίτη της Γερμανίας, και μάλιστα συνάδελφο διδάκτορα νομικών επιστημών, η Νομική Σχολή δεν τιμά απλώς έναν υψηλό φιλοξενούμενο -τιμά τον εκπρόσωπο της χώρας που σε πολλά και για πολλούς ήταν και παραμένει, και είναι προορισμένη να παραμείνει, η alma mater μας. Έτσι τον καλωσορίζουμε.

Όμως, εξοχότατε κύριε Πρόεδρε

εξοχότατε κύριε Πρόεδρε,

δεν είναι το δίκαιο το μόνο παράγωγο της Γερμανίας που βρίσκεται βαθιά στη χώρα μας. Έξω από το χωριό μου, τον Άη-Γιώργη, κοντά στην μικρή Δυτικομακεδονική πόλη που είναι τα Γρεβενά, πριν από χρόνια και για αρκετόν καιρό ένα μικρό παντοπωλείο είχε την ταμπέλα ‘Kaufhof’. Όχι ‘Mini Market’ -‘Kaufhof’ γιατί αυτήν την γερμανική λέξη μπορούσαν να καταλάβουν οι συγχωριανοί των μεταναστών μας που επέστρεφαν από την Γερμανία, με τις οικονομίες, τις ελπίδες και τα όνειρά τους για μια καλύτερη ζωή στη δική τους πατρίδα. Με αυτήν την γερμανική λέξη προσλάμβαναν ως ένα πρώτο βήμα στο χωριό τους προς τον καλό αυριανό κόσμο που έλπιζαν για τα παιδιά τους. Και δεν είχε μόνο στο χωριό μου τότε ‘Kaufhof’, είχε πάνω-κάτω σε όλη τη Βόρεια Ελλάδα, Μακεδονία και Θράκη, και αρκετά πιο κάτω.

\*\*\*

Τέκνο ενός απλού τεχνίτη, ο Frank-Walter Steinmeier γεννήθηκε το 1956 στην πόλη Detmold της Βόρειας Ρηνανίας Βεστφαλίας. Σπούδασε Νομικά και Πολιτικές Επιστήμες στο Πανεπιστήμιο του Gießen, ολοκληρώνοντας τις σπουδές του το 1986. Επιστημονικός βοηθός καθηγητή στο αντικείμενο Δημόσιο Δίκαιο και Πολιτική Επιστήμη εκπόνησε διδακτορική διατριβή με τίτλο «*Πολίτες χωρίς στέγη: ανάμεσα στο καθήκον για κατάλυμα και το δικαίωμα για κατοικία. Παράδοση και προοπτικές της κρατικής επέμβασης για την παρεμπόδιση και την κατανίκηση του προβλήματος των αστέγων*» [Bürger ohne Obdach: zwischen Pflicht zur Unterkunft und Recht auf Wohnraum; Tradition und Perspektiven staatlicher Intervention zur Verhinderung und Beseitigung von Obdachlosigkeit].

### Η επιλογή του θέματος του νέου Frank-Walter λέγει από μόνη της αρκετά και για τον ίδιο. Ο τίτλος του θέματος αναδεικνύει ήδη τα στοιχεία μίας κοινωνικής στράτευσης, και μιας γενικότερης πολιτικής κατεύθυνσης: μπορεί το κοινωνικό πρόβλημα που είναι οι άστεγοι [Obdachslosigkeit] να παραπαίει κάπου ανάμεσα σε καθήκον και σε δικαίωμα, η αντιμετώπισή του όμως, τελικά, συναντά προοπτικά την κοινωνική αλληλεγγύη συγκροτημένη σε κρατική παρέμβαση. Την αξία πάντως της ετοιμότητας για θυσία ενόψει του προσωπικού, ανθρώπινου και ηθικού καθήκοντος την έδειξε παραδειγματικά ο προσκεκλημένος μας το 2010, όταν προσέφερε ζωή από τη ζωή του στην σύντροφο της ζωής του και μητέρα της κόρης τους.

### \*\*\*

Αλλά μια και ο λόγος για το Gießen, όταν είχατε, εξοχότατε κύριε Πρόεδρε, την ευκαιρία θυμηθήκατε (μισόν αιώνα μετά το πραξικόπημα της χούντας στην Ελλάδα) ότι το Πανεπιστήμιο των σπουδών σας, το Πανεπιστήμιο του Gießen, φιλοξενούσε Έλληνες φοιτητές, πολλούς Έλληνες εχθρούς της δικτατορίας και ενεργούς αντιπάλους της [active Regimegegner], ανάμεσά τους τον μετέπειτα Πρωθυπουργό της Ελλάδας Κωνσταντίνο Σημίτη και τον σημερινό Υπουργό των Εξωτερικών της Νίκο Κοτζιά. Η κίνηση των Ελλήνων δημοκρατικών φοιτητών στους διαδρόμους του Πανεπιστημίου και στα δρομάκια της παλιάς πόλης του Gießen [in den Gängen der Universität und in den Gassen der Altstadt Gießens] -δική σας είναι η εικόνα κύριε Πρόεδρε- δημιούργησε ένα ακόμη έδαφος κοινών εμπειριών και κοινής συνείδησης δημοκρατικής κοινωνικής ευθύνης μιας νέας, τότε, γενεάς ανθρώπων που οι χώρες τους γνώρισαν -αν και σε εντελώς διαφορετική ένταση και με εντελώς διαφορετικές τελικές συνέπειες- την φασιστική τυραννία.

### \*\*\*

### Με όλα τα παραπάνω και λάτρης, καθώς λένε όσοι τον γνωρίζουν, της τζαζ και του ποδοσφαίρου -λαϊκής μουσικής και λαϊκού σπορ- δεν είναι λοιπόν διόλου παράξενο ότι από νωρίς, από τα χρόνια των διδακτορικών του σπουδών, κέρδισε τον φιλοξενούμενό μας η πολιτική, και μάλιστα η πολιτική της μεγάλης Γερμανικής σοσιαλδημοκρατικής παράδοσης και προοπτικής. Ήδη το 1996 άρχισε να αποκτά κεντρική πολιτική εμπειρία ως Διευθυντής του Γραφείου του Πρωθυπουργού της Κάτω Σαξωνίας και μετέπειτα Καγκελαρίου Gerhard Schröder.

### Η συνέχεια της πορείας του στο cursus honorum ήταν ανοδική, είχε διακυμάνσεις και πάντως δείχνει να ήταν συναρπαστική. Εργάσθηκε στενά, αθόρυβα και αποτελεσματικά με τον Καγκελάριο Schröder διαδραματίζοντας σημαντικό ρόλο, μεταξύ άλλων, και στην διαμόρφωση της πρασινοκόκκινης συμμαχίας που στήριξε την Καγκελαρία Schröder, στην περίφημη οικονομική “Agenda 2010” καθώς και στον συντονισμό των υπηρεσιών πληροφοριών της χώρας του.

### Στην κυβέρνηση του ”Μεγάλου Συνασπισμού” του 2005 ανέλαβε τα καθήκοντα του Υπουργού Εξωτερικών ως πρώτος σοσιαλδημοκράτης Υπουργός Εξωτερικών μετά τον αρχιτέκτονα της Ανατολικής Πολιτικής [Ostpolitik], το δε 2007 ανήλθε και στο αξίωμα του Αντικαγκελάριου.

### Το 2009 μετέσχε στις εκλογές ως υποψήφιος των Σοσιαλδημοκρατών για την θέση του Καγκελαρίου. Το εκλογικό αποτέλεσμα δεν τον έφερε στη Καγκελαρία, αλλά μόνον στο Κοινοβούλιο όπου αναδείχθηκε Πρόεδρος της Κοινοβουλευτικής Ομάδας του Σοσιαλδημοκρατικού Κόμματος. Οι εκλογές του 2013 ανέδειξαν εκ νέου στην κυβέρνηση τον ”Μεγάλο Συνασπισμό” Χριστιανοδημοκρατών και Σοσιαλδημοκρατών και οδήγησαν στην δεύτερη θητεία του ως Υπουργού των Εξωτερικών. Στα χρόνια εκείνα αναδείχθηκε, μαζί με την Καγκελάριο Angela Merkel, ο πλέον λαοφιλής πολιτικός της χώρας του. Στις 12 Φεβρουαρίου 2017 ο Frank-Walter Steinmeier εξελέγη Πρόεδρος της Ομοσπονδιακής Δημοκρατίας της Γερμανίας με την συντριπτική πλειοψηφία των 931 ψήφων επί 1260 ψηφισάντων εκλεκτόρων, ορκίσθηκε δε Πρόεδρος στις 19 Μαρτίου 2017.

\*\*\*

Δεν προσήκει βέβαια στην παρούσα στιγμή να παρουσιασθεί εδώ το περιεχόμενο της πολιτικής δράσης του τιμώμενου σήμερα Προέδρου. Αρκεί η αναφορά στην δική του δήλωση ότι ως Πρόεδρος της Γερμανίας είναι κομματικά ουδέτερος, αλλά, όταν πρόκειται για την δημοκρατία και τις ελευθερίες και για την Ευρώπη, τότε όχι, δεν είναι αδιάφορος. Ούτε εμείς κύριε Πρόεδρε.

Προσήκει όμως να τιμήσουμε τον υψηλό φιλοξενούμενό μας προσφέροντάς του εκείνο που το Πανεπιστήμιό μας, και ιδιαίτερα η Νομική μας Σχολή (στις τάξεις της οποίας εισέρχεται) κατέχει και που αυτή εδώ η πόλη δίδαξε πρώτη: τον ειλικρινή, ανοικτό, ελεύθερο και χωρίς εκπτώσεις διάλογο.

\*\*\*

Η οικονομική κρίση, εξοχότατε κύριε Πρόεδρε, έδωσε, μεταξύ πολλών άλλων, λαβή και για θεσμικό, νομικό και νομολογιακό λόγο -και στο θέμα αυτό μεγάλος πρωταγωνιστής ήταν το Συνταγματικό Δικαστήριο της χώρας σας. Την σημαντική νομολογία του σχετικά με την κατά το Γερμανικό δίκαιο συνταγματικότητα των μηχανισμών στήριξης χωρών της ζώνης του ευρώ που βρίσκονταν στα πρόθυρα της χρεοκοπίας την μελετήσαμε σε βάθος και την παρουσιάσαμε στους φοιτητές και στις φοιτήτριές μας. Ιδιαίτερα μελετήσαμε την σημαντικότατη ανάλυση της ουσιαστικής σημασίας του δικαιώματος ψήφου. Το Συνταγματικό σας Δικαστήριο διδάσκει ότι η ψήφος δεν είναι ένας κενός περιεχομένου διαδικαστικός τύπος. Ακριβώς αυτό το ουσιαστικό περιεχόμενο της ψήφου επιβάλλει να μην μπορεί η εκάστοτε εξουσία, ιδίως η εκτελεστική, να λαμβάνει αποφάσεις, ιδίως για θέματα που ανάγονται στην δημοσιονομική αυτονομία [Haushaltsautonomie] της χώρας σας. Όταν μάλιστα η βουλή -η ευθεία προέκταση της πολιτικής απόφασης του ψηφοφόρου- αποφασίζει σχετικά, πρέπει να έχει επαρκή πληροφόρηση όχι μόνο του περιεχομένου των δημοσιονομικών δεσμεύσεων που θα αναλάβει, αλλά και των επιπτώσεών τους στο μέλλον, ώστε να μην φαλκιδεύεται η άρρηκτα συνυφασμένη με την συνταγματική ταυτότητα της Γερμανίας δημοκρατική δυνατότητα του αυριανού Γερμανού ψηφοφόρου να ανατρέψει την απόφαση αυτή.

Τι λαμπρή αρχή [Prinzip]! Όμως, πως να διδάσκαμε στους φοιτητές και στις φοιτήτριές μας την αρχή αυτή -που είναι βέβαια και κοινή αρχή του ευρωπαϊκού συνταγματικού μας πολιτισμού και παραδόσεων- στα χρόνια των προγραμμάτων δημοσιονομικής προσαρμογής;

Πως να διδάξουμε την αρχή αυτή, όταν οι φοιτητές και οι φοιτήτριές μας είδαν να ψηφίζει η βουλή -κάθε βουλή από το 2010 μέχρι τουλάχιστον τον Αύγουστο του 2018- νομοσχέδια εκατοντάδων σελίδων με δεκάδες ή και εκατοντάδες επί μέρους διατάξεις, και αυτό μετά από μόλις τρεις ή δύο ή και μία μέρα συζήτησης; Πως να τους διδάξουμε την αρχή αυτή, όταν είδαν Ευρωπαίους ηγέτες να επιτρέπουν στον εαυτό τους να ζητήσουν από τους αρχηγούς των δύο μεγαλυτέρων κομμάτων μας γραπτή διαβεβαίωση ότι θα ακολουθήσουν μία δεδομένη πολιτική -δεν λέγω ”εσφαλμένη” ή ”ορθή”, λέγω ”δεδομένη”- ανεξάρτητα από το αποτέλεσμα των επικειμένων εκλογών, και μάλιστα πολιτική που δεσμεύει την δημοσιονομική αυτοτέλεια της βουλής για δεκαετίες; Πως να τους διδάξουμε ότι μας απαιτήθηκε, αρκετά συχνά, να αποδεχθούμε διάφορες Shylock clauses, και τις αποδεχθήκαμε, αφού *ανάγκα και θεοί πείθονται*; Πως να τους διδάξουμε ότι ο κοινός ευρωπαϊκός μας πολιτισμός και τρόπος οργάνωσης της ζωής απαγορεύει σε εκείνον που δανείζει την αναγκαία οικονομική στήριξη να θέτει τέτοιες Shylock clauses;

Προσωπικά δεν τα κατάφερα. Ίσως αυτό να οφείλεται στην διδακτική μου ανεπάρκεια ή την πλημμέλεια των νομικών μου γνώσεων και εμπειριών. Ίσως όμως να μην τα κατάφερα και επειδή οι φοιτητές και φοιτήτριές μου, νέα παιδιά που η ενήλικη ζωή έρχεται να τους συναντήσει με το πρόσωπο της εργασιακής ανασφάλειας, της ανεργίας ή της κακοπληρωμένης και επισφαλούς εργασίας, της αναβολής, για ένα αόριστο μέλλον, της εκπλήρωσης των προσδοκιών τους να κάνουν και αυτοί μια οικογένεια, και να έχουν και αυτοί ”*ευτεκνίας απόλαυσιν*” κατά την σχετική ευχή της Εκκλησίας μας. Ίσως επειδή είναι παιδιά που ξέρουν πικρά ότι σύντομα θα κληθούν να ισορροπήσουν ανάμεσα στις προσωπικές τους ελπίδες και στον κίνδυνο να πέσουν -στα πιο όμορφα χρόνια της ζωής τους- στην αναξιοπρέπεια της ανέχειας, χωρίς να είναι καθόλου βέβαια ότι θα καταφέρουν αυτήν την ισορροπία. Ίσως λοιπόν να μην τα καταφέρνω να μεταδώσω τα υψηλά δημοκρατικά νοήματα του Συνταγματικού Δικαστηρίου της Γερμανίας και για λόγους που εκφράζει πολύ καλύτερα από εμένα ένας μεγάλος Γερμανός:

*Ihr Herrn, die ihr uns lehrt, wie man brav leben,*

*Und Sünd und Missetat vermeiden kann,*

*Zuerst müsst ihr uns was zu fressen geben,*

*Dann könnt ihr reden, damit fängt es an*.

[Σε πρόχειρη, και προφανώς όχι ποιητική μετάφραση: ”Εσείς, κύριοι, που μας διδάσκετε πως να ζει κανείς όπως πρέπει/ και πως μπορεί να αποφεύγει την αμαρτία και την ανομία/ πρώτα πρέπει να μας δώσετε κάτι να φάμε/ μετά μπορείτε να μιλήσετε/ μετά αρχίζουν όλα”]

Βεβαίως το νόημα της αναφοράς μου δεν είναι ότι οι φοιτητές και οι φοιτήτριές μας ζητούν σίτιση. Κάθε άλλο. Ζητούν να συναντήσουν την Ευρώπη -να ζήσουν την Ευρώπη, κατά την ωραία δική σας διατύπωση κύριε Πρόεδρε. Όμως να την ζήσουν όχι μόνο ως έναν καταιγισμό ποσών, ποσοστών, μακροοικονομικών μεγεθών. Βεβαίως οι αριθμοί λένε πολλές αλήθειες για την κατάσταση στην οποία περιήγαγε τη χώρα μου η δική μου γενιά. Λένε όμως αλήθειες και για το πόσο πλημμελώς διαχειρίστηκε την διακυβέρνηση ιδίως του ευρώ η Ευρωπαϊκή ηγεσία. Σε κάθε περίπτωση όμως , οι αριθμοί δεν τους αρκούν στους φοιτητές και στις φοιτήτριές μου. Ζητούν την Ευρώπη και ως υλική, χειροπιαστή προοπτική της ζωής τους. Ζητούν να μην τους συναντά η Ευρώπη με την αποκρουστική Brusselspeak των αριθμών και μόνον-δανείζομαι τον νεολογισμό αυτόν από μία διάσημη ομιλία που εκφώνησε στις Βρυξέλλες το 2011 ο σημερινός Πρόεδρος της Ομοσπονδιακής Βουλής και τότε Υπουργός Οικονομικών [Finanzminister] Wolfgang Schäuble. Ζητούν να αξιοποιήσουν τις γνώσεις, τον δυναμισμό, τον κόπο και την ενέργειά τους παραγωγικά και δημιουργικά, χωρίς να τους χαρίζεται τίποτε, αλλά και χωρίς να τους στερούνται, σχεδόν καταστατικά, πολλά και θεμελιώδη. Ζητούν να μην τους μεταχειρίζεται η Ευρώπη ως στατιστικές μονάδες, σημαντικές ή ασήμαντες, αλλά ως προσωπικότητες, γιατί είναι προσωπικότητες. Αλλιώς, ποιος θα τους κατηγορήσει αν στρέψουν το βλέμμα μακριά και από την Ευρώπη και από τους αριθμούς της;

### Κυρίες και κύριοι,

### ο τιμώμενος σήμερα φιλοξενούμενός μας επαίνεσε την πόλη μας, ως ”*περήφανη πόλη, λίκνο της Ευρωπαϊκής δημοκρατίας*” και τον ευχαριστούμε για αυτό. Ανέφερε δε, σχετικά πρόσφατα, μια παραλλαγή του motto της έκθεσης documenta: ”*Να διδαχθούμε από την Αθήνα*”. Μας τιμά η κλασική πιά υπόμνηση ότι η πόλη αυτή, η Αθήνα, είναι το λίκνο της δημοκρατίας. Επιτρέψατέ μου όμως μία προσωπική χροιά: αναγνωρίζω στην ρυθμικά επαναλαμβανόμενη αυτή υπόμνηση μια μεγάλη, πολύ μεγάλη και οικουμενική αναγνώριση της συμβολής της κλασικής, της αρχαίας πόλης μου και της χώρας μου στην θέσπιση και στην διεκδίκηση θεσμών ελευθερίας και δημοκρατίας στον σύγχρονο κόσμο. Και μου δίνει μεγάλη χαρά. Όμως, αναρωτιέμαι κάπως μελαγχολικά, μετά από τους αρχαίους, και πάντως οι σύγχρονοι, τίποτε δεν είχαμε άξιο να υπομνησθεί; Αυτό ας το κρίνει ο κόσμος έξω από εμάς.

### Μπορώ πάντως να διαβεβαιώσω ότι σήμερα -περιορίζομαι στο σήμερα- έχουμε να δώσουμε την εμπειρία μας από την οικονομική κρίση και τους τρόπους που η Ευρώπη μετήλθε για την αντιμετώπισή της στην Ελλάδα. Η κρίση λειτούργησε σαν καταλύτης εμείς ώστε να δούμε πρόσωπο με πρόσωπο, *δι΄ εσόπτρου εν αινίματι* -per speculum in aenigmate- κατά την διατύπωση του Αποστόλου Παύλου την εικόνα δικών μας λαθών, εσφαλμένων επιλογών, πονηρών υπολογισμών, φτηνών επιλογών που τελικά μας βγήκαν πανάκριβες. Το ”εμείς”, κύριε Πρόεδρε, περιλαμβάνει βεβαίως εμάς τους Έλληνες. Μήπως όμως και συνολικά την Ευρώπη, αφού σε αυτήν όλοι ανήκουμε; Μόνο εμείς είμαστε οι αίτιοι της κρίσης που έπληξε την Ευρώπη; Αποκλειστικά;

### Πρέπει να μάθουμε να μαθαίνουμε προσπαθώντας να δούμε αυτό που ο άλλος έχει να μας πει και όχι -πάλι με παραφράζοντας τον υψηλό φιλοξενούμενό μας- προσπαθώντας να βρούμε στον άλλο την επιβεβαίωση των στερεοτύπων και των προκαταλήψεών μας, [Bestätigung des eigenen Vorurteils] για αυτόν. Αυτό είναι κάτι χειρότερο από άδικο -είναι λάθος. Δυστυχώς, διάφορες κακές φωνές που ακούγονται, ακόμη και τώρα, ακόμη και αυτές τις ημέρες, σε αρκετές χώρες και περιοχές της Ευρώπης δείχνουν ότι δεν καταφέρνουμε όλοι να μαθαίνουμε από όλους. Φοβούμαι, αν τελικά δεν το καταφέρουμε, θα έρθει η στιγμή που θα μελετούμε την Ευρώπη μας όπως οι φοιτητές στον γνωστό πίνακα του μεγάλου Ευρωπαίου ζωγράφου Rembrandt *Το μάθημα ανατομίας του Δρ. Nicolaes Tulp*. Εκεί μελετούν -χωρίς να τολμούν να το κοιτάξουν ευθέως- το νεκρό αντικείμενο των σπουδών τους, με την ανατομία να αρχίζει όχι από το κέντρο, αλλά από ένα άκρο του. Όμως επειδή είμαι αισιόδοξο άτομο, τέκνο μιας αισιόδοξης χώρας, έ, όχι, δεν θ’ αφήσουμε να συμβεί αυτό.

### \*\*\*

### Σήμερα όμως δεν ζούμε μόνο τις δύσκολες πρώτες μέρες της ζωής έξω από την άτεγκτη, και ίσως τιμωρητική, αυστηρότητα των προγραμμάτων δημοσιονομικής προσαρμογής. Ζούμε, ως η πρώτη χώρα αιχμής, και την μεταναστευτική κρίση. Επ΄ αυτού μόνον ένα: εμείς δεν θα βουλιάξουμε κανένα πλοίο απελπισμένων, ο Ξένιος Δίας, ο αρχαίος θεός της φιλοξενίας, μας το απαγορεύει. Δεν φιλοξενούμε, μόνο επισκέπτες. Δυστυχισμένους άνδρες, γυναίκες και παιδιά που ο πόλεμος, η τυραννία ή η ανέχεια τους έδιωξε τα τελευταία χρόνια από τις εστίες τους και τους έστειλε, μαζικά, και στο ευρωπαϊκό σύνορο που είναι η πατρίδα μας τους φιλοξενούμε και αυτούς -όπως μπορούμε και πάντως όχι εύκολα. Δεν φιλοξενούμε όμως την μισαλλοδοξία, την ιδιοτελή πονηρία, την ανικανότητα ρωμαλέων αποφάσεων, την υποκρισία μιας κακοφωνίας ανησυχητικών κρωγμών στην Ευρώπη, ούτε θέλουμε να φιλοξενήσουμε την ανικανότητα ή τον δισταγμό της ίδιας της Ευρώπης να αποφασίσει. Στην κατεύθυνση αυτή εμείς, η Ελλάδα, συμβαδίζουμε σε πάρα πολλά με την χώρα σας, εξοχότατε κύριε Πρόεδρε, με την κυβέρνησή της με και τις άλλες δυνάμεις που ακολουθούν τον ίδιο δρόμο, επικουρώντας, όταν, όσο και όπως μπορούμε, σε κάθε επίπεδο, την κατεύθυνση αυτή.

### Κυρίες και κύριοι,

### στους δύσκολους καιρούς της κρίσης και λίγους μήνες πριν βγούμε από την άτεγκτη δημοσιονομική πειθαρχία, η χώρα μας, που τότε ζούσε στο ρυθμό του Eurogroup αγωνιζόμενη να μην αποβούν σισύφειες οι τιτάνιες προσπάθειες κάθε Έλληνα και κάθε Ελληνίδας, βρέθηκε και σε κομβικές στιγμές. Σε μία από αυτές, νομίζω πέρσι, και όταν η αποδοχή της προσπάθειάς μας προσέκρουε σε σκληρότητες και δυσκαμψίες που δεν δικαιολογούσαν τα πράγματα, βρήκε, εξοχότατε κύριε Πρόεδρε, αποτελεσματική συμπαράσταση και από τα ύψιστα επίπεδα της Γερμανικής πολιτειακής ιεραρχίας, και αυτό δεν το ξεχνούμε.

### \*\*\*

### Δεν ξεχνούμε επίσης -πως θα γινόταν άλλωστε- την ηγεμονική πράξη σας ως Προέδρου της Γερμανίας, να πλησιάσετε τους γιούς, κόρες και άλλους συγγενείς και απογόνους των θυμάτων της ναζιστικής σφαγής στο Δίστομο, που διαδήλωναν πέρσι στους δρόμους του Kassel, με την ευκαιρία των εγκαινίων της έκθεσης documenta, να έχετε μία σύντομη συνομιλία μαζί τους και να προβείτε σε κάτι βαθύ, την προσυπογραφή του πλακάτ μνήμης, οργής και παρακαταθήκης που έφεραν οι συγκεντρωμένοι. Η πράξη σας αυτή, σε ευθεία προέκταση της μεγάλης εκείνης πράξης του Καγκελάριου Willy Brandt στις 7 Δεκεμβρίου 1970 στο μνημείο του γκέτο της Βαρσοβίας, αλλά και στην παράδοση ενός άλλου μεγάλου Γερμανού, εκείνου που απέδωσε την εναρκτήρια φράση του κατά Ιωάννην Ευαγγελίου ως am Anfang war die Tat -*εν αρχή ην η πράξις*- σημειώθηκε. Σημειώθηκε η πράξη σας αυτή. Όχι μόνο από την δημοσιότητα -αυτή έρχεται και παρέχεται- αλλά χαράχθηκε και στο σιωπηλό ίσως, αλλά βαθύ και ουσιαστικό χώρο των συνειδήσεων και των συναισθημάτων πολλών, πάρα πολλών, πολύ περισσοτέρων και πολύ διαφορετικών από τις οικογένειες των θυμάτων της σφαγής. Η υπογραφή αυτή, μαζί και δίπλα με την υπογραφή και του δικού μας Προέδρου- δεν έγινε αντιληπτή μόνον ως τιμή και συμπαράσταση, αλλά και ως ένα ακόμη δείγμα της αποφασιστικότητας της Γερμανίας, όπως και της χώρας μας, στην αντιμετώπιση όλων των σκοτεινών σκιών, που και σήμερα σε πολλά μέρη της Ευρώπης επανεμφανίζονται, με αναγωγές, άμεσες ή έμμεσες στον φασισμό, στον ναζισμό και όχι πια αποκρυπτόμενη την ιδεολογική τους συγγένεια με εκείνη την κτηνωδία. Δώσατε έτσι την προειδοποίηση ότι όχι, αυτή τη φορά δεν θα περάσουν.

### \*\*\*

### Το Πανεπιστήμιό μας, στην ιστορία του, μέτρησε την τυραννία με αγώνες και με αίμα. Δεν ξεχνά, και καταθέτει τον σεβασμό του, Πρόεδρε Frank-Walter Steinmeier και για την πράξη σας αυτή. Σας ευχαριστεί και για την σημερινή εδώ παρουσία σας, και με χαρά σας αποδίδει την μεγαλύτερη τιμή που μπορεί να αποδώσει -σας καλεί να προέλθετε στις τάξεις των επιτίμων διδακτόρων του.